CELEX: 32017R0228
Language: lt
Date: 2017-02-09 00:00:00
Title: 2017 m. vasario 9 d. Komisijos reglamentas (ES) 2017/228, kuriuo dėl Europos maisto saugos tarnybos mokslinių grupių pavadinimų ir kompetencijos sričių iš dalies keičiamas Europos Parlamento ir Tarybos reglamentas (EB) Nr. 178/2002 (Tekstas svarbus EEE. )

10.2.2017   
            
            
               LT
            
            
               Europos Sąjungos oficialusis leidinys
            
            
               L 35/10
            
         KOMISIJOS REGLAMENTAS (ES) 2017/228
   2017 m. vasario 9 d.
   kuriuo dėl Europos maisto saugos tarnybos mokslinių grupių pavadinimų ir kompetencijos sričių iš dalies keičiamas Europos Parlamento ir Tarybos reglamentas (EB) Nr. 178/2002
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 28 straipsnio 4 dalies antrą pastraipą,
   kadangi:
   
               (1)
            
            
               Reglamento (EB) Nr. 178/2002 28 straipsnyje nustatyta dešimt mokslinių grupių, atsakingų už mokslinių nuomonių teikimą Europos maisto saugos tarnybai (toliau – Tarnyba), kiekviena pagal savo kompetenciją. Tokios grupės, be kitų, yra: maisto priedų ir į maistą dedamų maistinių medžiagų specialistų grupė (ANS specialistų grupė), dietinių produktų, mitybos ir alergologijos specialistų grupė (NDA specialistų grupė) ir su maistu besiliečiančių medžiagų, fermentų, kvapiųjų medžiagų ir pagalbinių perdirbimo priemonių specialistų grupė (CEF specialistų grupė);
            
         
               (2)
            
            
               2016 m. vasario 3 d. Tarnyba Komisijai pateikė prašymą pakeisti ANS, NDA ir CEF specialistų grupių pavadinimus, kad būtų atsižvelgta į numatomus pokyčius, susijusius su technikos ir mokslo plėtra;
            
         
               (3)
            
            
               technikos ir mokslo pokyčiai iš esmės turi poveikio specialistų grupių darbo krūviui. Visų pirma tikėtina, kad artimiausiais metais CEF specialistų grupės krūvis padidės dėl būtinybės įvertinti nagrinėjamas paraiškas dėl įtraukimo į Sąjungos maisto fermentų sąrašą pagal Europos Parlamento ir Tarybos reglamentą (EB) Nr. 1332/2008 (2). Todėl kvapiųjų medžiagų vertinimas, kurį šiuo metu atlieka CEF specialistų grupė, turėtų būti paskirtas ANS specialistų grupei;
            
         
               (4)
            
            
               tačiau, siekiant išvengti pernelyg didelio dabartinės ANS specialistų grupės krūvio, į maistą dedamų maistinių medžiagų ir kitų medžiagų, turinčių fiziologinį poveikį, vertinimas turėtų būti paskirtas NDA specialistų grupei, nes jos darbo krūvis greičiausiai sumažės dėl mitybos pamatinių verčių galutinio parengimo ir sumažėjusio paraiškų įtraukti į leidžiamų sveikumo teiginių sąrašą pagal Europos Parlamento ir Tarybos reglamentą (EB) Nr. 1924/2006 (3) skaičiaus. Toks perskirstymas atliekamas taip pat atsižvelgiant į NDA specialistų grupės patirtį, nes tam tikros medžiagos, naudojamos kaip maistinės medžiagos, priskiriamos naujų maisto produktų, kuriuos šiuo metu vertina NDA specialistų grupė, kategorijai;
            
         
               (5)
            
            
               todėl trijų susijusių specialistų grupių pavadinimai šiuo reglamentu keičiami taip: ANS specialistų grupės pavadinimas pakeičiamas į „maisto priedų ir kvapiųjų medžiagų specialistų grupė“, NDA specialistų grupės pavadinimas pakeičiamas į „mitybos, naujų maisto produktų ir maisto alergenų specialistų grupė“ ir CEF specialistų grupės pavadinimas pakeičiamas į „su maistu besiliečiančių medžiagų, fermentų ir pagalbinių perdirbimo priemonių specialistų grupė“;
            
         
               (6)
            
            
               dabartinių ANS ir CEF specialistų grupių narių kadencija baigsis 2017 m. birželio 30 d., o dabartinių likusių aštuonių Tarnybos mokslinių grupių, įskaitant NDA specialistų grupę, narių kadencija baigsis 2018 m. birželio 30 d. Siekiant suteikti pakankamai laiko Tarnybai veiksmingai organizuoti specialistų grupių darbą pagal Reglamento (EB) Nr. 178/2002 28 straipsnio 5 ir 9 dalis, šis reglamentas taikomas nuo 2018 m. liepos 1 d.;
            
         
               (7)
            
            
               todėl Reglamentas (EB) Nr. 178/2002 turėtų būti atitinkamai iš dalies pakeistas;
            
         
               (8)
            
            
               šiame reglamente nustatytos priemonės atitinka Augalų, gyvūnų, maisto ir pašarų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 178/2002 28 straipsnio 4 dalies pirmoji pastraipa iš dalies keičiama taip:
   
               1)
            
            
               a punktas pakeičiamas taip:
               
                           „a)
                        
                        
                           maisto priedų ir kvapiųjų medžiagų specialistų grupė;“;
                        
                     
         
               2)
            
            
               e punktas pakeičiamas taip:
               
                           „e)
                        
                        
                           mitybos, naujų maisto produktų ir maisto alergenų specialistų grupė;“;
                        
                     
         
               3)
            
            
               j punktas pakeičiamas taip:
               
                           „j)
                        
                        
                           medžiagų, kurios liečiasi su maistu, fermentų, kvapiųjų medžiagų ir perdirbimo priemonių specialistų grupė.“
                        
                     
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje ir taikomas nuo 2018 m. liepos 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 9 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 31, 2002 2 1, p. 1.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1332/2008 dėl maisto fermentų ir iš dalies keičiantis Tarybos direktyvą 83/417/EEB, Tarybos reglamentą (EB) Nr. 1493/1999, Direktyvą 2000/13/EB, Tarybos direktyvą 2001/112/EB ir Reglamentą (EB) Nr. 258/97 (OL L 354, 2008 12 31, p. 7).
   
      (3)  2006 m. gruodžio 20 d. Europos Parlamento ir Tarybos reglamentas (EB) Nr. 1924/2006 dėl teiginių apie maisto produktų maistingumą ir sveikatingumą (OL L 404, 2006 12 30, p. 9).